Oficiālais Vēstnesis L 236 , 23/09/2003 Lpp. 0940 - 944



Protokols Nr. 3 par Lielbritānijas un Ziemeļīrijas Apvienotās Karalistes Suverēnajām bāzu teritorijām Kiprā AUGSTĀS LĪGUMSLĒDZĒJAS PUSES, ATGĀDINOT, ka Kopējā deklarācijā par Lielbritānijas un Ziemeļīrijas Apvienotās Karalistes Suverēnajām bāzu teritorijām Kiprā, kas pievienota Līguma par Apvienotās Karalistes pievienošanos Eiropas Kopienām Nobeiguma aktam, ir paredzēts, ka Eiropas Ekonomikas Kopienas un Suverēno bāzu teritoriju savstarpējo attiecību režīmu noteiks, ņemot vērā jebkādus nolīgumus, kas noslēgti starp Kopienu un Kipras Republiku; ŅEMOT VĒRĀ noteikumus par Suverēnajām bāzu teritorijām, kas izklāstīti Līgumā par Kipras Republikas izveidi (turpmāk "Izveides līgums"), un ar to saistīto 1960. gada 16. augusta Notu apmaiņu, PATUROT PRĀTĀ 1960. gada 16. augusta Notu apmaiņu starp Apvienotās Karalistes valdību un Kipras Republikas valdību par Suverēno bāzu teritoriju pārvaldi, kā arī tai pievienoto Apvienotās Karalistes valdības deklarāciju par to, ka viens no mērķiem, kas jāsasniedz, ir Suverēnajās bāzu teritorijās dzīvojošo vai strādājošo personu interešu aizsardzība, un šajā sakarā ņemot vērā to, ka uz minētajām personām būtu jāattiecina, ciktāl tas iespējams, tāds pats režīms kā uz personām, kas dzīvo vai strādā Kipras Republikā; PATUROT PRĀTĀ arī Izveides līguma noteikumus par Suverēno bāzu teritoriju un Kipras Republikas savstarpējo muitas režīmu, un jo īpaši minētā Līguma F pielikuma noteikumus, TĀPAT PATUROT PRĀTĀ Apvienotās Karalistes apņemšanos neveidot muitas punktus vai citus robežu šķēršļus starp Suverēnajām bāzu teritorijām un Kipras Republiku, kā arī atbilstīgi Izveides līgumam veiktos pasākumus, saskaņā ar kuriem Kipras Republikas iestādes pārvalda plašu sabiedrisko pakalpojumu loku Suverēnajās bāzu teritorijās, tostarp lauksaimniecības, muitas un nodokļu uzlikšanas jomā, APLIECINOT, ka Kipras Republikas pievienošanās Eiropas Savienībai nedrīkstētu iespaidot tiesības un pienākumus, kādi ir Izveides līguma Līgumslēdzējām Pusēm, ATZĪSTOT, ka tādēļ attiecībā uz Suverēnajām bāzu teritorijām ir jāpiemēro daži Eiropas Kopienas dibināšanas līguma un ar to saistīto EK tiesību aktu noteikumi un jāparedz īpaši pasākumi saistībā ar šo noteikumu īstenošanu Suverēnajās bāzu teritorijās, IR VIENOJUŠĀS PAR TURPMĀK IZKLĀSTĪTIEM NOTEIKUMIEM. 1. pants Eiropas Kopienas dibināšanas līguma 299. panta 6. punkta b) apakšpunktu aizstāj ar šādu apakšpunktu: "b) Šis Līgums neattiecas uz Apvienotās Karalistes Akrotiri un Dhekelia Suverēnajām bāzu teritorijām Kiprā, izņemot tiktāl, ciktāl tas vajadzīgs, lai nodrošinātu to pasākumu īstenošanu, kas paredzēti Protokolā par Lielbritānijas un Ziemeļīrijas Apvienotās Karalistes Suverēnajām bāzu teritorijām Kiprā, kas pievienots Aktam par nosacījumiem, ar kādiem Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika pievienojas Eiropas Savienībai, un saskaņā ar minētā protokola noteikumiem." 2. pants 1. Suverēnās bāzu teritorijas iekļauj Kopienas muitas teritorijā, un tādējādi uz Suverēnajām bāzu teritorijām attiecas muitas un kopējās tirdzniecības politikas akti, kas uzskaitīti šā protokola pielikuma pirmajā daļā, ņemot vērā pielikumā izklāstītos grozījumus. 2. Šā protokola pielikuma otrajā daļā uzskaitītie akti par apgrozījuma nodokļiem, akcīzes nodokļiem un citiem netiešajiem nodokļiem attiecas uz Suverēnajām bāzu teritorijām, ņemot vērā pielikumā izklāstītos grozījumus un Kiprai saistošos attiecīgos noteikumus, kas izklāstīti Aktā par nosacījumiem, ar kādiem Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika pievienojas Eiropas Savienībai. 3. Šā protokola pielikuma trešajā daļā uzskaitītos aktus groza, kā izklāstīts pielikumā, lai ļautu Apvienotajai Karalistei saglabāt nodevu un nodokļu atvieglojumus un atbrīvojumus, ko piemēro tās bruņoto spēku un ar tiem saistīto darbinieku apgādei un kuru piešķiršana ir paredzēta Izveides līgumā. 3. pants Uz Suverēnajām bāzu teritorijām attiecas turpmāk minētais Līgums un ar to saistītie noteikumi: a) EK līguma Trešās daļas II sadaļa par lauksaimniecību un noteikumi, kas pieņemti, pamatojoties uz to; b) pasākumi, kas paredzēti atbilstīgi EK līguma 152. panta 4. punkta b) apakšpunktam. 4. pants Piemērojot Padomes Regulu (EEK) Nr. 1408/71 ( 1971. gada 14. jūnijs) ar sociālā nodrošinājuma shēmu piemērošanu darbiniekiem, pašnodarbinātām personām un viņu ģimeņu locekļiem, kas pārvietojas Kopienā [1], Suverēnajās bāzu teritorijās dzīvojošajām vai strādājošajām personām, uz ko — saskaņā ar pasākumiem, kuri noteikti atbilstīgi Izveides līgumam un ar to saistītajai 1960. gada 16. augusta Notu apmaiņai — attiecas Kipras Republikas tiesību akti par sociālo apdrošināšanu, piemēro tādu pašu režīmu kā tad, ja šīs personas dzīvotu vai strādātu Kipras Republikas teritorijā. 5. pants 1. Kipras Republika neprasa, lai attiecībā uz personām, kas šķērso Kipras Republikas un Suverēno bāzu teritoriju savstarpējās sauszemes un jūras robežas, tiek veikta kontrole, un uz šādām personām neattiecas nekādi Kopienas ierobežojumi ārējo robežu šķērsošanai. 2. Atbilstīgi saistībām, kas izklāstītas šā protokola pielikuma ceturtajā daļā, Apvienotā Karaliste veic tādu personu kontroli, kuras šķērso Suverēno bāzu teritoriju ārējās robežas. 6. pants Lai nodrošinātu šā protokola efektīvu īstenošanu, Padome ar vienprātīgu lēmumu pēc Komisijas priekšlikuma var grozīt tā 2. līdz 5. pantu, tostarp pielikumu, vai arī attiecībā uz Suverēnajām bāzu teritorijām piemērot citus EK līguma un ar to saistīto Kopienas tiesību aktu noteikumus atbilstīgi nosacījumiem, ko tā var paredzēt. Pirms priekšlikuma iesniegšanas Komisija apspriežas ar Apvienoto Karalisti un Kipras Republiku. 7. pants 1. Ņemot vērā šā panta 2. punkta noteikumus, Apvienotā Karaliste ir atbildīga par šā protokola īstenošanu Suverēnajās bāzu teritorijās. Proti: a) Apvienotā Karaliste ir atbildīga par šajā protokolā paredzēto muitas, netiešo nodokļu un kopējās tirdzniecības politikas pasākumu piemērošanu attiecībā uz precēm, ko ieved Kipras salā vai izved no tās, izmantojot Suverēno bāzu teritoriju ostas vai lidostas; b) Suverēnajās bāzu teritorijās var veikt muitas kontroles attiecībā uz precēm, ko Apvienotās Karalistes bruņotie spēki importē Kipras salā vai eksportē no tās, izmantojot Kipras Republikas ostas vai lidostas; c) attiecībā uz precēm, ko Apvienotās Karalistes bruņotie spēki ieved Kipras salā vai eksportē no tās, Apvienotā Karaliste ir atbildīga par tādu licenču, atļauju vai sertifikātu izsniegšanu, kas var būt vajadzīgi atbilstīgi jebkādiem piemērojamiem Kopienas pasākumiem. 2. Kipras Republika ir atbildīga par jebkādu Kopienas līdzekļu administrēšanu un izmaksu personām Suverēnajās bāzu teritorijās, uz kuriem šīm personām varētu būt tiesības, Suverēnajās bāzu teritorijās atbilstīgi šā protokola 3. pantam piemērojot kopējo lauksaimniecības politiku, un par šiem izdevumiem Kipras Republika sniedz pārskatu Komisijai. 3. Neskarot šā panta 1. un 2. punktu, Apvienotā Karaliste ir tiesīga — atbilstīgi Izveides līgumā paredzētajiem pasākumiem — nodot Kipras Republikas kompetentajām iestādēm jebkādu tādu funkciju īstenošanu, kuras dalībvalstīm noteiktas ar kādu no iepriekš 2. līdz 5. pantā paredzētajiem noteikumiem vai saskaņā ar tiem. 4. Apvienotā Karaliste un Kipras Republika sadarbojas, lai nodrošinātu šā protokola efektīvu īstenošanu Suverēnajās bāzu teritorijās, un vajadzības gadījumā vienojas par turpmākiem pasākumiem attiecībā uz to, kā tiek deleģēta kāda iepriekš 2. līdz 5. pantā minēta pasākuma īstenošana. Šādu vienošanos kopijas iesniedz Komisijai. 8. pants Šā protokola noteikumu vienīgais mērķis ir reglamentēt stāvokli Apvienotās Karalistes Suverēnajās bāzu teritorijās Kiprā, un tie neattiecas uz citām Kopienas teritorijām un nav uzskatāmi par pamatojumu — ne pilnīgu, ne daļēju — jebkādiem citiem īpašiem pasākumiem, kas vai nu jau pastāv, vai arī varētu pastāvēt kādā citā Eiropas teritorijā, kā noteikts Līguma 299. pantā. 9. pants Reizi piecos gados Komisija iesniedz Eiropas Parlamentam un Padomei ziņojumu par šā protokola īstenošanu. [1] OV L 149, 5.7.1971., 2. lpp. -------------------------------------------------- PIELIKUMS Protokolā ietvertās atsauces uz direktīvām un regulām uzskata par atsaucēm uz šīm direktīvām un regulām, kā tās laika gaitā grozītas vai aizstātas, un uz to īstenošanas aktiem. PIRMĀ DAĻA 1. Padomes Regula (EEK) Nr. 2913/92 ( 1992. gada 12. oktobris) par Kopienas Muitas kodeksa pieņemšanu, kuras 3. panta 2. punktu aizstāj ar šādu punktu: "2. Turpmāk norādītās teritorijas, kas atrodas ārpus dalībvalstu teritorijas, uzskata — ņemot vērā konvencijas un līgumus, kas uz tām attiecas — par Kopienas muitas teritorijas daļu: a) FRANCIJA Monako Firstistes teritorija, kā tā definēta 1963. gada 18. maijā Parīzē parakstītajā Muitas konvencijā (Francijas Republikas Oficiālais Vēstnesis, 1963. gada 27. septembris, 8679. lpp.) b) KIPRA Apvienotās Karalistes Akrotiri un Dhekelia Suverēnās bāzu teritorijas, kā tās definētas 1960. gada 16. augustā Nikosijā parakstītajā Līgumā par Kipras Republikas izveidi (Apvienotās Karalistes Līgumu Izdevums Nr. 4 (1961.) Cmnd. 1252)" ; 2. Padomes Regula (EEK) Nr. 2658/87 ( 1987. gada 23. jūlijs) par tarifu un statistikas nomenklatūru un Kopējo muitas tarifu; 3. Padomes Regula (EEK) Nr. 918/83 ( 1983. gada 28. marts), ar kuru izveido Kopienas sistēmu atbrīvojumiem no muitas nodokļiem; 4. Komisijas Regula (EEK) Nr. 2454/93 ( 1993. gada 2. jūlijs), ar ko paredz īstenošanas noteikumus Padomes Regulai (EEK) Nr. 2913/92 par Kopienas Muitas kodeksa pieņemšanu; 5. Padomes Regula (EEK) Nr. 3677/90 ( 1990. gada 13. decembris), ar kuru paredz pasākumus, kas jāveic, lai novērstu dažu vielu novirzīšanu narkotisko un psihotropo vielu nelikumīgai izgatavošanai; 6. Padomes Direktīva 92/109/EEK ( 1992. gada 14. decembris) par dažu tādu vielu izgatavošanu un laišanu tirgū, kuras izmanto narkotisko un psihotropo vielu nelikumīgai izgatavošanai; 7. Padomes Regula (EEK) Nr. 3911/92 ( 1992. gada 9. decembris) par kultūras preču eksportu; 8. Padomes Regula (EK) Nr. 3295/94 ( 1994. gada 22. decembris), ar kuru paredz pasākumus attiecībā uz tādu preču, kuras pārkāpj kādas intelektuālā īpašuma tiesības, ievešanu Kopienā, kā arī eksportu un reeksportu no Kopienas; 9. Komisijas Regula (EK) Nr. 1367/95 ( 1995. gada 16. jūnijs), ar ko paredz īstenošanas noteikumus Padomes Regulai (EK) Nr. 3295/94, ar kuru paredz pasākumus attiecībā uz tādu preču, kuras pārkāpj kādas intelektuālā īpašuma tiesības, ievešanu Kopienā, kā arī eksportu un reeksportu no Kopienas; 10. Padomes Regula (EK) Nr. 1334/2000 ( 2000. gada 22. jūnijs), ar ko nosaka Kopienas režīmu divējāda lietojuma preču un tehnoloģiju eksporta kontrolei. OTRĀ DAĻA 1. Padomes Sestā direktīva 77/388/EEK ( 1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem — Kopēja pievienotās vērtības nodokļu sistēma: vienota aprēķinu bāze: a) direktīvas 3. panta 4. punkta pirmo daļu aizstāj ar šādu daļu: "Atkāpjoties no 1. punkta noteikumiem un ņemot vērā: - konvencijas un līgumus, ko Monako Firstiste un Menas sala ir noslēgušas attiecīgi ar Francijas Republiku un Lielbritānijas un Ziemeļīrijas Apvienoto Karalisti, - Līgumu par Kipras Republikas izveidi, Monako Firstisti, Menas salu un Apvienotās Karalistes Suverēnās bāzu teritorijas šīs direktīvas piemērošanas nolūkā neuzskata par trešām teritorijām." b) direktīvas 3. panta 4. punkta otro daļu groza, pievienojot šādu trešo ievilkumu: "— Apvienotās Karalistes Akrotiri un Dhekelia Suverēnajās bāzu teritorijās uzskata par darījumiem, kas radušies Kipras Republikā vai paredzēti tai." 2. Padomes Direktīva 92/12/EEK ( 1992. gada 25. februāris) par vispārēju režīmu akcīzes precēm un par šādu preču glabāšanu, apriti un uzraudzību: direktīvas 2. panta 4. punktu groza, pievienojot šādu piekto ievilkumu: "— Apvienotās Karalistes Akrotiri un Dhekelia Suverēnajās bāzu teritorijās uzskata par darījumiem, kas radušies Kipras Republikā vai paredzēti tai." TREŠĀ DAĻA 1. Padomes Regula (EEK) Nr. 918/83, ar kuru izveido Kopienas sistēmu atbrīvojumiem no muitas nodokļiem un kuras 135. pantu groza, pievienojot šādu d) punktu: "d) Apvienotajai Karalistei saglabāt atvieglojumus attiecībā uz tādu preču ievešanu, kuras paredzētas tās bruņotajiem spēkiem, civilajam personālam, kas to pavada, vai arī šo bruņoto spēku virtuves vai ēdnīcas apgādei, ja šādi atvieglojumi izriet no 1960. gada 16. augusta Līguma par Kipras Republikas izveidi" . 2. Padomes Sestā direktīva 77/388/EEK ( 1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem — Kopēja pievienotās vērtības nodokļu sistēma: vienota aprēķinu bāze: a) direktīvas 14. panta 1. punkta g) apakšpunktā iekļauj šādu ceturto ievilkumu: "— trešajā ievilkumā paredzētie atbrīvojumi attiecas arī uz preču un pakalpojumu ievešanu un piegādēm Apvienotās Karalistes bruņotajiem spēkiem, kas izvietoti Kipras salā atbilstīgi 1960. gada 16. augusta Līgumam par Kipras Republikas izveidi, ja šādas preces un pakalpojumi ir paredzēti šiem bruņotajiem spēkiem, civilajam personālam, kas tos pavada, vai šo bruņoto spēku virtuves vai ēdnīcas apgādei." b) direktīvas 17. panta 3. punkta b) apakšpunktu aizstāj ar šādu apakšpunktu: "b) darījumi, uz kuriem atbrīvojums attiecas atbilstīgi 14. panta 1. punkta g) un i) apakšpunktam, 15. pantam, 16. panta 1. punkta b) un c) apakšpunktam un 2. punktam" . 3. Padomes Direktīva 92/12/EEK ( 1992. gada 25. februāris) par vispārēju režīmu akcīzes precēm un par šādu preču glabāšanu, apriti un uzraudzību, kuras 23. panta 1. punkta pirmo daļu groza, pievienojot šādu jaunu ievilkumu: "— Apvienotās Karalistes bruņotajiem spēkiem, kas izvietoti Kipras salā atbilstīgi 1960. gada 16. augusta Līgumam par Kipras Republikas izveidi, ja tie paredzēti šiem bruņotajiem spēkiem, civilajam personālam, kas tos pavada, vai šo bruņoto spēku virtuves vai ēdnīcas apgādei" . CETURTĀ DAĻA 1. Šajā protokolā: a) "Suverēno bāzu teritoriju ārējās robežas" nozīmē šo teritoriju jūras robežas, kā arī lidostas un ostas, bet ne to sauszemes vai jūras robežas ar Kipras Republiku; b) "robežpārejas vietas" nozīmē jebkādas robežpārejas vietas, ko Apvienotās Karalistes kompetentās iestādes akceptējušas ārējo robežu šķērsošanai. 2. Suverēno bāzu teritoriju ārējās robežas Apvienotā Karaliste atļauj šķērsot vienīgi robežpārejas vietās. 3. a) Trešo valstu pilsoņi var šķērsot Suverēno bāzu teritoriju ārējās robežas vienīgi tad, ja: i) viņiem ir derīgs ceļošanas dokuments; ii) viņiem ir derīga Kipras Republikas ieceļošanas vīza, ja tāda vajadzīga; iii) viņi darbojas ar aizsardzību saistītā jomā vai ir tādas personas ģimenes locekļi, kas darbojas šādā jomā; un iv) viņi nerada draudus valsts drošībai. b) Apvienotā Karaliste ir tiesīga atkāpties no šiem nosacījumiem vienīgi humānu vai ar valsts interesēm saistītu iemeslu dēļ, vai arī tāpēc, lai izpildītu tās starptautiskās saistības. c) Lai īstenotu iepriekš a) punkta ii) apakšpunktā paredzētās saistības, bruņoto spēku locekļus, civilo personālu un šo personu apgādībā esošās personas, kas definētas Izveides līguma C pielikumā, uzskata par personām, kam nav vajadzīgas Kipras Republikas ieceļošanas vīzas. 4. Apvienotā Karaliste veic to personu kontroli, kuras šķērso Suverēno bāzu teritoriju ārējās robežas. Šīs kontroles ietver ceļošanas dokumentu pārbaudi. Attiecībā uz visām personām ir jāveic vismaz viena šāda kontrole, lai konstatētu viņu identitāti. 5. Apvienotās Karalistes kompetentās iestādes izmanto mobilās vienības, lai veiktu ārējo robežu uzraudzību posmos starp robežpārejas vietām un robežpārejas vietās ārpus parastā darba laika. Šo uzraudzību veic tā, lai tā atturētu cilvēkus izvairīties no kontrolēm robežpārejas vietās. Apvienotās Karalistes kompetentās iestādes iesaista pietiekamu skaitu atbilstīgi kvalificētu darbinieku, lai veiktu pārbaudes un uzraudzību pie Suverēno bāzu teritoriju ārējām robežām. 6. Apvienotās Karalistes iestādes turpina pastāvīgi cieši sadarboties ar Kipras Republikas iestādēm, lai efektīvi īstenotu pārbaudes un uzraudzību. 7. a) Patvēruma meklētājus, kas no teritorijām ārpus Eiropas Kopienas sākotnēji ieceļojuši Kipras salā caur vienu no Suverēnajām bāzu teritorijām, pieņem vai uzņem atpakaļ Suverēnajās bāzu teritorijās, ja to lūdz Eiropas Kopienas dalībvalsts, kuras teritorijā atrodas attiecīgais patvēruma meklētājs. b) Kipras Republika, paturot prātā humānus apsvērumus, sadarbojas ar Apvienoto Karalisti, lai vienotos par praktiskiem pasākumiem un līdzekļiem, kas atbilstu Suverēno bāzu teritoriju patvēruma meklētāju un nelegālo imigrantu tiesībām un vajadzībām, ņemot vērā Suverēno bāzu teritoriju administrācijas attiecīgos tiesību aktus. -------------------------------------------------- EIROPAS KOMISIJAS DEKLARĀCIJA Eiropas Komisija apliecina savu izpratni attiecībā uz to, ka Kopienas tiesību akti, kas atbilstīgi šā protokola 3. panta a) punktam attiecas uz Suverēnajām bāzu teritorijām, ietver: a) Padomes Regulu (EK) Nr. 3448/93 ( 1993. gada 6. decembris), ar ko nosaka tirdzniecības režīmu, kurš piemērojams noteiktām precēm, ko iegūst, pārstrādājot lauksaimniecības produktus; b) Padomes Regulu (EK) Nr. 1260/1999 ( 1999. gada 21. jūnijs), ar ko paredz vispārīgus noteikumus par struktūrfondiem, ciktāl tas vajadzīgs, lai — atbilstīgi prasībām Padomes Regulā (EK) Nr. 1257/99, ar ko paredz atbalstu lauku attīstībai no Eiropas Lauksaimniecības virzības un garantiju fonda (ELVGF), kā arī groza un atceļ dažas regulas — no ELVGF Garantiju nodaļas finansētu lauku attīstības pasākumus Suverēnajās bāzu teritorijās. --------------------------------------------------